આખો દિવસ ભૂખ્યા તરસ્યા રહેવાથી સમજાય છે કે ભૂખ શું છે? તેથી ભૂખ્યા લોકો પ્રત્યે હમદર્દી અને દયાના ભાવ જાગે છે અને તે દાન કરવા પ્રેરાય છે. કુરાન શરીફમાં આ માસનું મહત્વ દર્શાવતા કહ્યું છે કે, સામાન્ય દિવસોમાં મનુષ્યનો સમય તેની શારીરિક જરૂરિયાતની પૂર્તિ કરવામાં જ જાય છે ત્યારે રોજામાં મનુષ્ય પોતાની ઈચ્છાઓ , ભૂખ, તરસ બધું જ અલ્લાહને સમર્પિત કરી દે છે અને સંપૂર્ણ ભાવ સાથે અલ્લાહને યાદ કરે છે. આ પાક દિવસોમાં શરીરની નહિ પરંતુ રૂહાની જરૂરિયાતની પૂર્તિ માટે ખુદાએ રોજાની વ્યવસ્થા બનાવી છે. રમજાન માસમાં ત્રીસ દિવસનું મહત્વ સમજાવતા તેને ત્રણ ખંડમાં વહેંચવામાં આવ્યું છે. જેમાં પહેલો ખંડ રહેમતનો છે. જેમાં અલ્લાહ તેના બંદાઓ પર રહેમતની દોલત લૂંટાવે છે. બીજો ખંડ બરકતનો છે જેમાં અલ્લાહ બંદાને ભૌતિક સંપદાનું વરદાન આપે છે. ત્રીજો ખંડ માફીનો છે જેમાં અલ્લાહ તેના બંદાઓના ગુના માફ કરે છે અને સાચા દિલથી બંદગી કરનારનાં સમગ્ર પાપોને માફી મળી જાય છે.